text: Brent avler velfærdskyllinger
  04 maj 2017 kl. 21.09
  Det skulle have være en sidebeskæftigelse, men i dag har Brent Christensen kun såkaldte velfærdskyllinger.
  I mange år drev indehaveren af Hopballe Mølle, Brent Christensen, konventionelt kyllingeopdræt. Men for 15 år siden kørte han træt i det.
  - Jeg ville gerne udvikle en anderledes kylling, som vi kunne stå ikke bare 60 eller 80 procent bag, men 100 procent bag. Oprindeligt tænkte jeg velfærdskyllingen som en sidegren til de konventionelle kyllinger og så skulle Hopballekyllingerne bare være for sjov. Men det tog om sig og er blevet hovedindtægtskilden på gården, siger Brent Christensen til TV SYD.
  I de sidste 10 år har han kun avlet velfærdskyllinger, Hopballekyllinger, som de bliver kaldt. En Hopballekylling lever længere og vokser langsommere. Derudover har den god plads, får ingen medicin, spiser specielt foder og sover uafbrudt otte timer om natten.
  Med Brent Christensens ord:
  - En Hopballekylling er en kylling, der har haft et rigtig godt liv, mens den havde hovedet på.
  I tiden med konventionelle kyllinger havde Brent Christensen op til 42.000 kyllinger gående i sin stald. Men en Hopballekylling, der er af den franske race Labelle, går kun sammen med omtrent 9.000 artsfæller på den samme plads.
  
  